Segon cap de setmana de les Falles 2024
11 de març de 2024

Després de donar la benvinguda a les Falles amb la Crida i la Cavalcada, aquest cap de setmana han continuat els actes de celebració de les Falles. Passat dissabte es va celebrar l’animat Tren Faller, una festivitat que defineix l’esperit de les falles: música, festa i soroll. Mentre que, el diumenge, els carrers es van omplir de pólvora morada amb la primera mascletà de les falles elianares en commemoració del Dia Internacional de les Dones.

Per a finalitzar el segon cap de setmana faller va tindre lloc l’ajornada Gala Fallera i l’exhibició de playbacks, un acte emotiu que uneix a totes i tots els fallers elianers. Els actes es reprendran de nou en la setmana gran de les falles. Entre el dimecres 13 i el dijous 14, els monuments fallers s'obriran pas per a regnar els barris en la Plantà. Els carrers de l'Eliana tornaran a vibrar els dies 16, 17, 18 i 19 de març a les 14.00 hores amb l'olor de pólvora de les mascletaes disparades per cadascuna de les comissions de falleres de la localitat.

Els tradicionals actes com les Albaes recorrent totes les comissions o l'Ofrena a la Mare de Déu de Carme no faltaran les vesprades del 17 i 18 de març. Per a donar fi a unes festes plenes de pólvora, música i germanor, el dia 19 se celebrarà la tradicional missa de Sant Josep a les 12.00 hores. Els correfocs il·luminaran per última vegada els barris fallers a les 19.00 hores i la culminació de les festes arrancarà amb la Cremà dels monuments infantils, a partir de les 20 hores, i la de les dels monuments grans a partir de les 22.30 hores.